Þrjár rannsóknanefndir slysa sameinaðar í eina Á dögunum var samþykkt sem lög frá Alþingi frumvarp um rannsókn samgönguslysa . Frumvarpið felur m.a. í sér þær breytingar að þrjár rannsóknarnefndir slysa í landinu ; umferðar , - flugslysa - og sjóslysa eru sameinaðar í eina nefnd , samgönguslysanefnd . Í fyrrgreindum þremur nefndum voru samtals 13 nefndarmenn , en nýju lögin fela í sér að ráðherra skipi sjö menn í rannsóknarnefnd samgönguslysa til fimm ára í senn auk sex varamanna . Ráðherra skipi einn nefndarmanna formann nefndarinnar og annan staðgengil hans . Að minnsta kosti þrír nefndarmenn skuli taka þátt í meðferð hvers máls sem til rannsóknar er . Nefndarmenn rannsóknarnefndar skuli hafa menntun eða starfsreynslu á sviði sem nýtist við rannsóknir samgönguslysa . Umrætt frumvarp var fyrst lagt fram á Alþingi árið 2007 og hefur verið í meðförum þingsins í talsverðan tíma og skiptar skoðanir hafa verið meðal þingmanna um þessa breytingu . Þannig voru lögin samþykkt með 25 atkvæðum gegn 19 , fjórir sátu hjá við afgreiðsluna . Lögin munu öðlast gildi 1. júní nk . Starfsemi slysanefndanna þriggja hefur verið á tveimur stöðum , umferðar - og flugslysa í Skógarhlíð í Reykjavík en sjóslysanefnd í húsnæði Flugmálastofnunar í Stykkishólmi , þar sem tveir hafa unnið að rannsókn sjóslysa . Bæjarstjórnarmenn í Stykkishólmi hafa lýst áhyggjum sínum að þessi tvö störf í Hólminum flytjist á einn sameinaðan vinnustað samgönguslysanefndar syðra . Meðal umsagna sem barst við frumvarpið var frá rannsóknanefnd sjóslysa . Nefndin taldi ekki æskilegt að breyta því fyrirkomulagi sem nú er við rannsóknir sjóslysa . Telja verði að það sé mun heppilegra að sem víðtækust þekking sé innan rannsóknanefndarinnar sjálfrar heldur en að leita þurfi út fyrir hana í miklum mæli við rannsóknir samgönguslysa . „ Fullvíst má telja að kostnaður við að leita sérfræðiþekkingar út fyrir nefndina verði mun meiri heldur en við núverandi fyrirkomulag m.a. með hliðsjón af launum nefndarmanna . Þá er ekki annað vitað en það fyrirkomulag sem nú er við skipan RNS og annarra rannsóknanefnda sem rannsaka samgönguslys hafi reynst vel og því varar nefndin við breytingum á skipan nefndarinnar , “ segir í umsögninni .